# 

**CRNA GORA**

**FOND ZA ZAŠTITU ŽIVOTNE SREDINE**

**(EKO-FOND)**

Na osnovu člana 76 stav 4 Zakona o životnoj sredini ("Službeni list Crne Gore", br. 052/16, 073/19), člana 13 Statuta Fonda za zaštitu životne sredine („Službeni list CG”, broj 61/19), Pravilnika o uslovima koje moraju ispunjavati korisnici, načinu dodjeljivanja i korišćenju sredstava Fonda za zaštitu životne sredine, Pravilnika o postupku objavljivanja javnog konkursa, vrednovanju prijava i odlučivanju o odabiru korisnika sredstava Fonda za zaštitu životne sredine Crne Gore, te Odluke odbora direktora Fonda za zaštitu životne sredine o donošenju Godišnjeg programa raspisivanja javnih konkursa za 2022. godinu od 19.04.2022. godine, broj: 01-077/22-117/3, Eko-fond objavljuje:

**JAVNI KONKURS**

**ZA DODJELU SUBVENCIJA FONDA ZA ZAŠTITU ŽIVOTNE SREDINE FIZIČKIM LICIMA, PRIVREDNICIMA I PREDUZETNICIMA ZA KUPOVINU ELEKTRIČNIH I HIBRIDNIH VOZILA (KATEGORIJE L, M1 i N1) ZA 2022. GODINU**

1. **Predmet Javnog konkursa**

Predmet javnog konkursa je dodjela subvencija za nabavku **novih** vozila kategorije L, M1 i N1 koja imaju:

* isključivo *električni pogon* - kategorije L, M1 i N1,
* koriste dva izvora energije - elektromotor i SUS motor: *„plug-in“* hibridi i *„full“* hibridi – kategorije M1 i N1*.*

**Pod novim vozilom u smislu ovog Javnog konkursa smatra se ono vozilo koje nije bilo u upotrebi i prva registracija vozila nakon proizvodnje nije izvršena prije 1. januara 2022. godine.**

Kratak opis kategorija vozila shodno Pravilniku o bližim uslovima koje moraju da ispunjavaju vozila u saobraćaju na putevima ("Službeni list Crne Gore", br. 2/2015, od 16.1.2015):

**M kategorija** - VOZILA ZA PREVOZ PUTNIKA

Vozila na motorni pogon koja imaju najmanje četiri točka, dizajnirana i konstruisana za prevoz putnika.

M1 - PUTNIČKO VOZILO - putničko vozilo, je motorno vozilo kategorije M koje pored sjedišta za vozača ima još najviše osam sjedišta, bez mjesta za stajanje.

**N kategorija** – VOZILA ZA PREVOZ TERETA

Vozila kategorije N su motorna vozila čija je masa veća od 550 kg i čija je najveća efektivna snaga, odnosno najveća trajna nominalna snaga motora veća od 15 kW, a namijenjena su za prevoz tereta.

N1 – LAKO TERETNO VOZILO - je motorno vozilo kategorije N čija najveća dozvoljena masa ne prelazi 3,5 t.

**L kategorija** - MOPEDI, MOTOCIKLI, TRICIKLI I ČETVOROCIKLI

Motorna vozila sa dva, tri ili četiri točka i masom neopterećenog vozila manjom od 400 kg.

L1 – MOPED - je motorno vozilo sa dva točka čija najveća konstruktivna brzina, bez obzira na način prenosa, ne prelazi 45 km/h, pri čemu radna zapremina motora, kada vozilo ima motor sa unutrašnjim sagorijevanjem, ne prelazi 50 cm3 ili sa motorom čija najveća trajna nominalna snaga ne prelazi 4 kW kada vozilo ima električni pogon;

L2 – LAKI TRICIKL - je motorno vozilo sa tri točka čija najveća konstruktivna brzina, bez obzira na način prenosa, ne prelazi 45 km/h, pri čemu radna zapremina motora, kada vozilo ima motor sa unutrašnjim sagorijevanjem sa pogonom na benzin ne prelazi 50 cm3 ili čija najveća efektivna snaga motora ne prelazi 4 kW, kada vozilo ima motor sa unutrašnjim sagorijevanjem sa drugom vrstom pogonskog goriva ili čija najveća trajna nominalna snaga motora ne prelazi 4 kW kad vozilo ima električni pogon;

L3 – MOTOCIKL - je motorno vozilo sa dva točka čija najveća konstruktivna brzina, bez obzira na način prenosa, prelazi 45 km/h ili sa motorom čija radna zapremina motora kad vozilo ima motor sa unutrašnjim sagorijevanjem prelazi 50 cm3 ili sa motorom čija najveća trajna nominalna snaga prelazi 4 kW kad vozilo ima električni pogon;

L4 – MOTOCIKL SA BOČNOM PRIKOLICOM - je motorno vozilo sa tri točka asimetrično raspoređena u odnosu na srednju uzdužnu ravan vozila čija najveća konstruktivna brzina, bez obzira na način prenosa, prelazi 45 km/h ili sa motorom čija radna zapremina motora kad vozilo ima motor sa unutrašnjim sagorijevanjem prelazi 50 cm3 ili sa motorom čija najveća trajna nominalna snaga prelazi 4 kW kad vozilo ima električni pogon;

L5 – TEŠKI TRICIKL - je motorno vozilo sa tri točka, simetrično raspoređena u odnosu na srednju uzdužnu ravan vozila, čija najveća konstruktivna brzina, bez obzira na način prenosa, prelazi 45 km/h ili sa motorom čija radna zapremina motora kada vozilo ima motor sa unutrašnjim sagorijevanjem sa pogonom na benzin prelazi 50 cm3 ili čija najveća efektivna snaga motora prelazi 4 kW, kada vozilo ima motor sa unutrašnjim sagorijevanjem sa drugom vrstom pogonskog goriva ili čija najveća trajna nominalna snaga motora prelazi 4 kW kada vozilo ima električni pogon;

L6 – LAKI ČETVOROCIKL - je motorno vozilo sa četiri točka, čija masa ne prelazi 350 kg, što ne uključuje masu baterija vozila sa električnim pogonom, čija najveća konstruktivna brzina, bez obzira na način prenosa, ne prelazi 45 km/h, pri čemu radna zapremina motora, kad vozilo ima motor sa unutrašnjim sagorijevanjem sa pogonom na benzin, ne prelazi 50 cm3, ili čija najveća efektivna snaga motora ne prelazi 4 kW kad vozilo ima motor sa unutrašnjim sagorijevanjem sa drugom vrstom pogonskog goriva ili čija najveća trajna nominalna snaga motora ne prelazi 4 kW kad vozilo ima električni pogon;

L7 – TEŠKI ČETVOROCIKL - je motorno vozilo sa četiri točka, osim lakog četvorocikla, čija masa ne prelazi 400 kg ako je vozilo namijenjeno za prevoz putnika, odnosno 550 kg ako je vozilo namijenjeno za prevoz tereta, što ne uključuje masubaterija vozila sa električnim pogonom, čija najveća efektivna snaga, odnosno najveća trajna nominalna snaga motora ne prelazi 15 kW.

Predmet Javnog konkursa su nova vozila nabavljena na području Crne Gore od ovlašćenih prodavaca automobila, kao i uvezena nova vozila.

Predmet ovog Javnog konkrusa nije subvencionisanje kupovine električnih bicikala i trotineta.

1. **Ciljevi Javnog konkursa**

Cilj Javnog konkursa je neposredno podsticanje nabavke ekološki prihvatljivog vida transporta, u okviru sprovođenja mjera za poboljšanje kvaliteta vazduha i unaprjeđenja kvaliteta životne sredine.

Radi očuvanja, održivog korišćenja, zaštite i unaprjeđivanja životne sredine, energetske efikasnosti i korišćenja obnovljivih izvora i energije, važno je podstaknuti nabavku zelenih vozila. Subvencionisanjem nabavke električnih i hibridnih vozila, direktno se utiče na podsticaje za poboljšanje kvaliteta vazduha, kao i smanjenje izvora zagađenja vazduha odnosno smanjenje emisija gasova sa efektom staklene bašte u drumskom saobraćaju na teritoriji Crne Gore.

1. **Korisnici sredstava**

Pravo na sredstva Eko-fonda shodno ovom Javnom konkursu mogu ostvariti fizička lica sa navršenih 18 godina života i položenim vozačkim ispitom, privrednici i preduzetnici.

1. **Uslovi koje korisnici sredstava moraju ispuniti**

* dostaviti dokumentaciju za korišćenje sredstava Eko-fonda shodno objavljenom Javnom konkursu;
* dostaviti fotokopiju lične karte i vozačke dozvole za fizička lica, odnosno dokaz o sjedištu na području Crne Gore za privredne subjekte i preduzetnike;
* prihvatiti uslove zajedničkog učestvovanja u finansiranju projekta za koje se odobravaju sredstva shodno ovom Javnom konkursu i opštim aktima Eko-fonda;
* prva registracija vozila nakon proizvodnje je izvršena u Crnoj Gori nakon 1. januara 2022. godine;
* sklopiti Ugovor o namjenskom korišćenju sredstava sa Eko-fondom;
* ovim Javnim konkursom pravo na subvenciju za kupovinu električnih i hibridnih vozila ne mogu ostvariti ovlašćeni distributeri vozila;
* zadovoljavaju i druge uslove utvrđene Javnim konkursom.

1. **Vrsta i visina sredstava Eko-fonda**

Ukupna vrijednost Javnog konkursa za dodjelu bespovratnih sredstava za kupovinu električnih i hibridnih vozila (kategorije M1 i N1) i električnih vozila (kategorija L) iznosi 100.000,00 eura.

Eko-fond će u skladu sa ovim Javnim konkursom dodjeljivati subvencije po vozilu u sljedećem iznosu (u iznos mora biti uključen PDV):

* Kategorije M1 i N1
* Električna vozila - 5.000,00 eura;
* Hibridna vozila „*plug-in hybrid*” - 2.500,00 eura;
* Hibridna vozila „*full hybrid*“ - 2.500,00 eura.
* Kategorija L - Maksimalni iznos sredstava podrške koje korisnik može ostvariti za nabavku električnih vozila iz kategorije L iznosi 20% prihvatljivih troškova, odnosno maksimalno do (u iznos mora biti uključen PDV):
* L1 kategorija– 300,00 eura;
* L2 kategorija – 500,00 eura;
* L3, L4 i L5 kategorije – 1.000,00 eura;
* L6 kategorija – 1.250,00 eura;
* L7 kategorija – 1.500,00 eura.

Fizičkim licima na osnovu ovog Javnog konkursa Eko-fond može dodijeliti sredstva za kupovinu samo **jednog** vozila.

Privrednim subjektima i preduzetnicima na osnovu ovog Javnog konkursa Eko-fond može dodijeliti sredstva za kupovinu **najviše** **dva** vozila.

**Osnivač privrednog subjekta koje je konkurisalo za subvenciju predviđenu ovim Javnim konkursom ne može ostvariti pravo na subvenciju za nabavku vozila kao fizičko lice.**

1. **Potrebna dokumentacija za prijavu**

**Za sve podnosioce prijava:**

1. Popunjena, potpisana i pečatom ovjerena prijava za učešće na konkurs (za fizička lica pečat nije potreban) u zatvorenoj koverti sa nazivom i adresom Eko-fonda, nazivom i adresom podnosioca prijave, naznakom predmeta Javnog konkursa na koji se prijava odnosi, na adresu: Fond za zaštitu životne sredine, Ul. Slobode 2, 81000 Podgorica (koji se može preuzeti sa Internet stranice Eko-fonda ([www.eko-fond.me](http://www.eko-fond.me)).
2. Izjava podnosioca prijave koja obuhvata sljedeće stavke:

* da uz sredstva koja će biti dobijena po ovom konkursu, obezbjeđena su preostala finansijska sredstva za realizaciju projekta;
* da će se namjenski i u skladu sa važećom zakonskom regulativom utrošiti;
* da je u mogućnosti da realizuje planiranu investiciju u roku do 12 mjeseci od potpisivanja Ugovora o namjenskom korišćenju sredstava sa Fondom za zaštitu životne sredine Crne Gore;
* da su svi podaci koji su navedeni u prijavi na ovom konkursu, istiniti i tačni;

1. Punomoćje kojim se potvrđuje da je osoba ovlašćena za predaju dokumentacije;
2. Dokumentacija koju je potrebno dostaviti za vozilo za koje je izvršena uplata u cjelosti/djelimično, sadrži sljedeće:

* Kopija računa izdata i ovjerena od strane ovlašćenog prodavca;
* Dokaz o izvršenoj uplati (dokaz u vidu izvoda iz bankovnog računa, potvrde banke o uplati, uplatnice/priznanice ili drugi odgovarajući dokaz).
* Ugovor o kupoprodaji motornog vozila, koji treba da sadrži tehničke karakteristike vozila koje je predmet ponude, iz kojih je jasno vidljiva kategorija, proizvođač, tip, model, vrsta goriva i izvora snage, te emisija CO2 (g/km);
* Sertifikat koji potvrđuje nivo emisija CO2 (g/km);

**Za privrednike i preduzetnike:**

1. Dokaz o registraciji kod organa nadležnog za registraciju privrednih subjekata u Crnoj Gori sa podacima o ovlašćenim licima (originalni Izvod iz Centralnog registra privrednih subjekata Crne Gore) ne stariji od 30 dana od dana prijave;
2. Uvjerenje izdato od strane Uprave prihoda Crne Gore da je izmirio dospjele poreze i doprinose (porez na dodatu vrijednost, poreze i doprinose na lična primanja zaposlenih, porez na dobit pravnih lica i dr.) ne starije od 30 dana od dana prijavljivanja na konkurs;
3. Uvjerenje nadležne Uprave lokalnih javnih prihoda da je izmirio obaveze po osnovu lokalnih javnih prihoda (porez na nepokretnosti, prirez porezu na dohodak fizičkih lica, komunalnih taksi i naknada), ne starije od 30 dana od dana prijavljivanja na konkurs;
4. Izjava podnosioca prijave vezano za dodjelu pomoći male vrijednosti - de minimis pomoć.
5. Karton deponovanih potpisa.

**Za fizička lica:**

1. Fotokopija lične karte.
2. Fotokopija vozačke dozvole.
3. Dokaz o posjedovanju bankovnog računa.

Cjelokupna dokumentacija dostavljena na osnovu ovog Javnog konkursa ostaje u predmetnoj arhivi Eko-fonda bez obaveze povraćaja ili kopiranja iste od strane Eko-fonda.

Sve gore navedene izjave moraju biti ovjerene od strane notara, nadležnog suda ili opštine.

**Navedena dokumentacija kod uvezenih vozila odnosno onih koja nisu kupljena na teritoriji Crne Gore mora biti prevedena i ovjerena od strane sudskog tumača.**

1. **Osnovni kriterijum za odabir prijava**

Osnovni kriterijumi pri odabiru prijava biće uslov nabavke vozila sa smanjenim emisijama CO2 (g/km) u cilju povećanja energetske efikasnosti gradskog saobraćaja uz istovremeno smanjenje emisija štetnih materija u vazduhu i  doprinosa zaštite životne sredine, kao i ispunjenosti formalno-pravnih uslova.

Eko-fond će subvencionisati nabavku vozila (kategorije L, M1 i N1) koja ispunjavaju potrebne kriterijume emisija CO2 (g/km):

* Kategorije M1 i N1

1. Električna vozila sa emisijom CO2 00 (g/km),
2. Hibridna vozila *„plug-in hybrid”* sa emisijom CO2 manje od 50 CO2 (g/km),
3. Hibridna vozila *„full hybrid“* sa emisijama CO2 do najviše 130 CO2 (g/km).

* Kategorija L

1. Električna vozila sa emisijom CO2 00 (g/km).

U slučaju da navedeni kriterijumi ne budu ispunjeni prijava će biti odbijena.

1. **Dostavljanje dokumentacije**

Dokumentacija se dostavlja:

* preporučenom poštom ili predajom na protokol Eko-fonda u zatvorenoj koverti sa nazivom i adresom Eko-fonda, nazivom i adresom podnosioca prijave, naznakom predmeta javnog konkursa na koji se prijava odnosi,
* na adresu: Fond za zaštitu životne sredine, Ul. Slobode 2, 81000 Podgorica.

uz naznaku: „Javni konkurs za dodjelu subvencija Fonda za zaštitu životne sredine fizičkim licima, privrednicima i preduzetnicima za kupovinu električnih i hibridnih vozila (kategorije L, M1 i N1) za 2022. godinu“.

**Dostavljanje prijava počinje danom objavljivanja Javnog konkursa, i trajaće do isteka kalendarske godine, ili do utrošenosti raspoloživih sredstava predviđenih ovim javnim konkursom, zavisno koji uslov prije nastupi.**

Podnosilac prijavu može dopuniti, izmijeniti ili od nje odustati  na isti način kao i prilikom dostave prvobitne dokumentacije.

1. **Obrada dokumentacije**

Eko-fond neće ocjenjivati prijave:

* koje su podnesene od strane podnosilaca prijava koji ovim Javnim konkursom nisu određeni kao korisnici sredstava Eko-fonda,
* koje nisu predmet ovog Javnog konkursa,
* koje ne sadrže svu propisanu dokumentaciju Javnim konkursom.

Prijave će Komisija razmatrati hronološki prema datumu i vremenu prispijeća.

Prijave koje ne ispunjavaju formalno-pravne uslove će biti odbijene.

Komisija može od podnosioca prijave zatražiti dopunu dokumentacije te mu dodijeliti rok od 8 radih dana za dostavu iste. Ukoliko podnosilac prijave u zadatom roku dostavi dopunjenu dokumentaciju, dan prijema dopunjene dokumentacije smatraće se danom prijema potpune prijave. U slučaju da podnosilac prijave u zadatom roku ne dostavi dopunu dokumentacije smatraće se da je odustao od prijave, a Eko-fond će ga pismenim putem obavijestiti da iz navedenog razloga ne može ostvariti pravo na sredstva predviđena ovim Javnim konkursom.

Odluku o odabiru korisnika sredstava donosi izvršni direktor Eko-fonda.

Eko-fond će u pisanoj formi podnosiocu zahtjeva dostaviti Odluku o odabiru korisnika sredstava, a istu će objaviti na zvaničnoj internet strani Eko-fonda.

Protiv Odluke o odabiru korisnika sredstava Eko-fonda po objavljenom javnom konkursu, podnosilac prijave kojem nijesu odobrena sredstva može podnijeti prigovor Eko-fondu u roku do 8 radnih dana od prijema obavještenja.

1. **Zaključivanje Ugovora sa korisnikom sredstava i način isplate sredstava**

Eko-fond će sa podnosiocima prijave koji su odlukom ostvarili pravo na korišćenje sredstava sklopiti **Ugovor o namjenskom korišćenju sredstava** Eko-fonda i uplatiti sredstva na bankovni račun fizičkog lica, privrednika ili preduzetnika, pod uslovima i u roku predviđenim Ugovorom.

Ugovorom se uređuje iznos odobrenih sredstava Fonda i dinamika njihove dodjele, uslovi i način korišćenja dodijeljenih sredstava, način praćenja namjenskog korišćenja dodijeljenih sredstava, dokumentacija koju je korisnik sredstava obavezan dostaviti Fondu, rok važenja ugovora koji će biti određen u skladu sa ažuriranim dinamičkim planom dostavljenim od strane korisnika sredstava, te ostala međusobna prava i obaveze korisnika sredstava i Fonda.

Eko-fond će prihvatiti navedenu dokumentaciju ukoliko se ista bude odnosila na vozilo iste vrste goriva i izvora snage, te emisije CO2 (g/km) manje ili jednake vozilu prijavljenom shodno ovom Javnom konkursu.

**Korisnici subvencije će biti obavezni zadržati u vlasništvu i korišćenju subvencionisano vozilo. Bez obzira na prethodno navedeno, u slučaju da se nabavka vozila ostvaruje kroz zaključivanje Ugovora o finasijskom lizingu, u tom slučaju je dozvoljeno da kao vlasniku bude evidentiran davalac lizinga, ali se kao Korisnik vozila mora evidentirati Korisnik shodno Ugovoru o namjenskom korišćenju sredstava. Korisnik ne smije otuđiti motorno vozilo koje je nabavio posredstvom dodijeljenih sredstava u periodu od dvije godine, koji se počinje računati od datuma prve registracije vozila, u suprotnom isti je obavezan izvršiti povraćaj dodijeljenih sredstava.**

1. **Ostale informacije**

Ovaj Javni konkurs objavljen je u dnevnim novinama „Pobjeda“, „Vijesti“ i „Dan“, i na internet stranici Eko-fonda (www.eko-fond.me).

Dostavljanjem dokumentacije na ovaj Javni konkurs, podnosilac prijave daje odobrenje Eko-fondu da osnovne podatke o njemu i o prijavljenom vozilu objavi na Internet stranici Eko-fonda i u drugim izvještajima.

Dodatne informacije mogu se dobiti na telefon +382 20 262 933 (Lidija Škatarić i Aleksandar Tomović), ili e-poštom na adresu: [projekti@eko-fond.me](mailto:projekti@eko-fond.me).

Podgorica,

27.04.2022. godine

broj: 04-354/22-125/1

|  |
| --- |
| Fond za zaštitu životne sredine  Ul. Slobode 2, 81000 Podgorica  **Izvršni direktor**  Draško Boljević s.r. |